Afrikaners, waar is julle?Betogings by die Universiteit van Johannesburg (UJ). Foto: Twitter Met die onlangse se gebeure op kampusse is die vraag oor waar Afrikaner studente met die betogings was, al tot vervelens gevra en beantwoord. Die betogings het wel nog iets uitgelig, naamlik waar is Afrikaners oor die algemeen? Studente, ongeag agtergrond, het met die#FeesMustFall veldtog en masse gemobiliseer en opgestaan vir ‘n kwessie wat hulle raak, eise is gestel en daar is toegegee aan dié eise. Die eise sluit onder meer eise in wat ons as Afrikaners direk raak, naamlik die verwydering van Totius, CR Swart en MT Steyn se standbeelde by die onderskeie universiteite. Hierdie kwessies raak ons direk, of mense soos ou Max dit wil erken of nie. Dit bedreig ons taal, kultuur en erfenis, want dit gaan oor meer as net die standbeelde. Dit raak ons meer as ‘n wêreldse ding soos geld, dit raak aan ons menswees, dit raak aan ons hart en siel. Afrikaners, waar is julle? Daar is ‘n petisie wat die rondte doen vir die behoud van MT Steyn en CR Swart se standbeelde. Dit is edel, regtig, maar hoe groot indruk maak dit regtig op die mense wat dit wil sien waai? Ek sal vir jou sê: niks, boggerol! Ja, dit skep by ons as Afrikaners die indruk van: “Kyk, die studente doen iets!”. Verbeel jou die #FeesMustFall veldtog is gedoen deur middel van ‘n petisie, sou dit dieselfde uitwerking gehad het? Natuurlik nie, dit is mos vanselfsprekend. Die studente sou dieselfde resultaat gekry het, al het die betogings nie ‘n geweldadige klankie bygekry nie. Waarom? Want saamstaan en betoog maak ‘n verskil. Dit het mense bang gemaak, of jy dit wil erken of nie. Ek kan nou al voorspel wat die ander kamp se antwoord op die petisie gaan wees: “Ag shame, die Boertjies probeer maar”. Waarom, al stry ons hoe hard word ons standbeelde verwyder, ons kultuur en geskiedenis gedemoniseer en dus ook Afrikaners ? Ons is bangatte, dit is waarom! Waar het ons al met meer as 3 000 mense saamgekom en werklik teenstand gebied? Sover ek weet was die laaste keer 1899. As 3000+ Afrikaners by Kovsies opruk volgende jaar en vreedsaam betoog vir die behoud van die twee ou presidente, gaan Jonathan Jansen dit ernstig heroorweeg om die standbeelde te verwyder. As ons dit kan regkry, gaan ons meer regkry as om net die twee standbeelde te behou. Ons gaan vir die ANC, SAKP en die EFF wys dat hulle op dun ys loop. Ons gaan dit ook regkry om die 2.7 miljoen Afrikaners in die land te inspireer en te wys die Afrikanervolk is nie iets van die verlede nie, ons is hier en ons gaan nou begin om terug te baklei. Asseblief, begin om meer te doen as om net petisies te teken. As elke Afrikanerstudent en hul ouers besluit om by Tukkies, Pukke, Kovsies en Maties bymekaar te kom en vreedsaam te betoog vir die behoud van Afrikaans en Afrikaner erfenis by die onderskeie instansies, sal daar ongeveer 120 000 mense wees. Dit sal die #FeesMustfall veldtog soos ‘n kinderspeletjie laat lyk en dit sal opskudding veroorsaak. Die tragieste ding is mense gaan hierdie brief lees en sê, “Ja, kom ons doen dit! Kom ons staan saam!”, maar daardie gedagte gaan nie verder gaan as die Maroela Media kommentaar nie. ‘n Fantastiese voorbeeld hiervan is die gerugte dat Tuks moontlik Afrikaans gaan skrap! Waar is ons en wat doen ons hieraan?Ons as Afrikaners dra net al te lekker by tot ons ondergang deur ons apatie. Pieter Burger Derde Jaar Ingenieurswese Student, Universiteit Stellenbosch